
patērētājs

sabiedrība


LĒMUMS
par strīdu
Rīgā

2026. gada 2.novembrī	Nr. 2026/400‑psrk

Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas loceklis Ilga Ozoliņa, kā patērētāju interešu pārstāve
Komisijas locekle Ilze Pelša, kā komersantu interešu pārstāve
izskatīja rakstveida procesā strīdu starp patērētāju un sabiedrību saistībā ar nepiegādātu preci un samaksātās naudas neatmaksāšanu. 
No lietas materiāliem izriet, ka 2026.gada 24.februārī patērētājs pasūtīja Bluetooth tablešu dozatoru, rēķins Nr. ON 2003647, par kopējo summu 151,25 EUR. Patērētājs 2026.gada 24.februārī samaksāja sabiedrībai 151,25 EUR. Rēķinā norādītais preces piegādes datums bija 2026.gada 5.marts. 
Prece noteiktajā termiņā netika piegādāta. No patērētāja iesnieguma izriet, ka 2026.gada 1.aprīlī puses telefoniski vienojās par pasūtījuma atcelšanu un naudas atmaksu, tomēr nauda netika atmaksāta. 2026.gada 13.maijā patērētājs nosūtīja sabiedrībai elektroniski parakstītu pretenziju par vienpusēju atkāpšanos no līguma un pieprasīja atmaksāt 151,25 EUR. Sabiedrība rakstveida atbildi nesniedza un naudu neatmaksāja. Patērētājs lūdz Komisiju apmierināt prasību par 151,25 EUR atmaksu. 
Sabiedrība lietā nav sniegusi skaidrojumu. Sabiedrība nav iesniegusi pierādījumus par preces piegādi vai patērētāja samaksātās naudas atmaksu. 
Komisija, izvērtējot lietā esošos apstākļus, secina, ka patērētāja prasība ir pamatota un apmierināma. 
Komisija skaidro, ka saskaņā ar Patērētāju tiesību aizsardzības likuma 30. panta pirmo daļu, ja līgumslēdzējas puses nav vienojušās citādi, pārdevējs piegādā preci, nododot to patērētāja valdījumā bez nepamatotas kavēšanās, bet ne vēlāk kā 30 dienu laikā pēc līguma noslēgšanas. 
Saskaņā ar Patērētāju tiesību aizsardzības likuma 30. panta otro daļu, ja pārdevējs nav izpildījis pienākumu piegādāt preci noteiktajā termiņā, par kuru ir bijusi vienošanās ar patērētāju, vai šā panta pirmajā daļā noteiktajā termiņā, patērētājs pieprasa, lai pārdevējs piegādā preci apstākļiem atbilstošā papildu termiņā. Ja pārdevējs papildu termiņā preci nepiegādā, patērētājs ir tiesīgs vienpusēji atkāpties no līguma. 
No minētā izriet, ka sabiedrība nav izpildījusi pienākumu piegādāt preci rēķinā norādītajā termiņā. Patērētājs deva sabiedrībai iespēju izpildīt saistības un vēlāk vienojās par pasūtījuma atcelšanu un naudas atmaksu. Ar 2026.gada 13.maija pretenziju patērētājs nepārprotami paziņoja par vienpusēju atkāpšanos no līguma un pieprasīja pilnu samaksātās naudas atmaksu. 
Komisija norāda, ka saskaņā ar Patērētāju tiesību aizsardzības likuma 30. panta septīto daļu, ja patērētājs vienpusēji atkāpjas no līguma saskaņā ar minēto pantu, pārdevējs bez nepamatotas kavēšanās, bet ne vēlāk kā 14 dienu laikā atmaksā patērētājam visas saskaņā ar līgumu samaksātās naudas summas. 
Lietā nav pierādījumu, ka Bluetooth tablešu dozators būtu piegādāts vai patērētājam būtu atmaksāti 151,25 EUR. Tādējādi sabiedrībai ir pienākums atmaksāt patērētājam par nepiegādāto preci samaksāto naudu 151,25 EUR apmērā. 
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu

nolemj:

apmierināt patērētāja prasību. 
Sabiedrībai atmaksāt patērētājam 151,25 EUR par nepiegādāto preci. 


Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

